Andres Astitz

Andres Astitz Oderitz (Goldaratz, 1863ko ekainaren 1a - Goldaratz, 1924ko otsailaren 6a) nafar bertsolaria izan zen.

 Bizitza 
Andres Astitz Oderitz Goldaratzen jaio zen 1863ko ekainaren 1ean. Latasako eskolan ibili zen. Gero, Bidaurretan bizi izan zen ahaide batzuekin; bertan ikasi zuen gaztelaniaz.

Hogei urterekin, Arruizko Maria Argiñarenarekin ezkondu zen; bost seme-alaba izan zituzten. Alargundu ondoren, bigarrenez ezkondu zen Joxepa Arregirekin, hau ere Arruizko alaba. Hamalau seme-alaba izan zituzten. 1924ko otsailaren 6an zendu zen, Goldarazko jaiotetxean.

 Bertsoak 
Resurreccion Maria Azkuek Andres Astitzen 12 ipuin jaso eta Euskaleŕiaren Yakintza liburuan argitaratu zituen. Francisco Astitz semeak  ipuin horiek eta lau bertso-sail bildu zituen Goldaraz´ko bertsolariaren kontu eta bertsoak liburuxkan (Iruñea, 1960). Hauek dira bertso-sailak:
 ¡Etorri bearko du tripota jatera!. Zortzi bertso. Lehengusu apaiz bati idatzi zizkion, Oderizko erretore egin zutela-eta.
 Sabel alde bateko bi seme aingeru. Hamar bertso. Bi ume biki jaio berrien heriotza dute gaia.
 Goldaraz’ko astoaren bersoak. 28 bertso. Irurtzungo feria egun bateko gorabeherak, asto baten zozketa barne. 
 Bertso berriak-zar batek jarriak. 12 bertso. Euskaldunen gehiegizko apustu zaletasunaren gainean.
2011n, Ricardo Urrizolak Goldarazko bertsolariarena izan zitekeen beste bertso-sorta baten berri eman zuen. Eskuizkribua Etxauribarko etxe batean agertu zen, kutxa batean. 20 bertsotan, ikusmena bat-batean galdu ondoren protagonistak dituen gogoetak eta beldurrak azaltzen ditu.

 Erreferentziak 

 Kanpo estekak 
 Andres Astiz Oderiz, Bertsolaritzaren datu-basea, bdb.bertsozale.eus

Kategoria:Imoztarrak
Kategoria:Nafarroa Garaiko bertsolariak